ข่ายย่อยกองทุน
ทิสโก้โชว์ 7 สัปดาห์กองหุ้นไทยเข้าเป้า 8%
23 พ.ค. 2556

ทิสโก้โชว์ 7 สัปดาห์กองหุ้นไทยเข้าเป้า 8% 
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้บริหารกองทุนเปิด ทิสโก้ ไทย อิควิตี้ ทริกเกอร์ 8% ซึ่งเป็นกองทาร์เก็ตฟันด์ที่ลงทุนในหุ้นไทยได้ก่อนกำหนด โดยมีผลตอบแทน 8% ในเวลาเพียง 7 สัปดาห์ ขณะที่ดัชนีตลาดหลักทรัพย์เพิ่มขึ้นประมาณ 6% 
อย่างไรก็ตาม ในปีนี้ บลจ.ทิสโก้ ยังเดินหน้าตอบโจทย์การลงทุน เพื่อสร้างโอกาสในการเพิ่มผลตอบแทนให้แก่ลูกค้าอย่างต่อเนื่อง ผ่านกองทุนรวมที่ลงทุนทั้งในและต่างประเทศในจังหวะเวลาที่เหมาะสม พร้อมเดินหน้าให้บริการให้คำปรึกษาด้านการลงทุน จัดพอร์ตลงทุนให้เหมาะกับลูกค้าแต่ละราย เพื่อตอกย้ำการเป็นผู้นำในธุรกิจกองทุนรวมอย่างต่อเนื่อง
TFUNDTLOGIS ปันผล 21 สตางค์
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ในวันที่ 12 มิ.ย.นี้ บริษัทจะจ่ายเงินปันผลกองทุนอสังหาริมทรัพย์รวม 2 กองทุน คือ กองทุนรวมอสังหาริมทรัพย์ทีพาร์คโลจิสติคส์ (TLOGIS) และกองทุนรวมอสังหาริมทรัพย์ไทคอน (TFUND) จากกำไรสะสมและผลงานระหว่างวันที่ 1 ม.ค.-31 มี.ค. 2556 ที่อัตรา 0.21 บาทต่อหน่วยให้กับผู้ถือหน่วยลงทุน 
ทั้งนี้ ด้วยศักยภาพของกองทุน TLOGIS ทำให้สามารถจ่ายเงินปันผลในอัตราที่จูงใจและต่อเนื่อง โดยกองทุนได้จ่ายเงินปันผลแล้วรวมทั้งสิ้น 13 ครั้ง คิดเป็นเงิน 2.6045 บาทต่อหน่วยลงทุน 
ขณะที่กองทุน TFUND จ่ายเงินปันผลแล้ว31 ครั้ง คิดเป็นเงิน 6.055 บาทต่อหน่วยลงทุน
“กองทุนสามารถจ่ายเงินปันผลได้ต่อเนื่อง แสดงว่ากองทุนอสังหาริมทรัพย์สามารถเป็นหนึ่งในทางเลือกที่น่าสนใจสำหรับนักลงทุนระยะยาวที่ต้องการรับเงินปันผลสม่ำเสมอ” นายสุทธิพงศ์ กล่าว